Wuričanski stołp

Wuričanski stołp ( Auritzer Stele, we wobchadnej rěči tež Ruski stołp, Russensäule) je někak pjeć metrow wysoki zornowcowy stołp, kotryž steji na polu južnje Wuric. Ma napisaj w serbskej a němskej rěči a płaći jako jedyn z najstaršich dwurěčnych pomnikow we Łužicy. Wuričanski stołp je připóznaty kulturny pomnik.

Stołp so prěnjotnje postaji wokoło lěta 1790 wot Bohuměra Arnošta Běmarja, kublerja we Wuricach a potomnika Budestečanskeju serbskeju fararjow Jana Běmarja a Michała Frencla. Wokoło 1980 bu wón w běhu ratarskich dźěłow we Wuričanskej pěskowej jamje zasypany. Dwójce złamany stołp so w lěće 2009 wuchowa, bu wot Budyskeho kamjenjećesarja Uwy Konjena restawrowany a w decembrje tutoho lěta na prěnjotnym městnje znowa postajeny.

Stołp měri cyłkownje 5,35 metrow, z toho pjeć metrow nad zemju, a waži 1,95 tonow. Na južnym boku stołpa je w serbskej rěči zadypane:

Boj so Boha, česć wyšnosć, lubuj bratrow a wobarnuj swoju dušu, zo by na škodu njemysliła.

Na sewjernym boku steji samsny wobsah w němskej rěči. Napisaj stej dźensa lědma hišće čitajomnej.

 Literatura 
 Trudla Malinkowa, Wuričanski stołp wuchowany, Rozhlad 59(2009)10, S. 395–397
 Měrćin Wirth, Wuričanski stołp znowa poswjećeny, Pomhaj Bóh, oktober 2010, s. 10

 Wotkaz 

Kategorija:Twarjenje w Budyšinje
Kategorija:Pomnik we Łužicy
Kategorija:Wuricy
Kategorija:Kulturny pomnik w Budyskim wokrjesu